CELEX: 32016R2021
Language: el
Date: 2016-06-02 00:00:00
Title: Κατ' εξουσιοδότηση κανονισμός (ΕΕ) 2016/2021 της Επιτροπής, της 2ας Ιουνίου 2016, για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου για τις αγορές χρηματοπιστωτικών μέσων όσον αφορά ρυθμιστικά τεχνικά πρότυπα για την πρόσβαση σχετικά με δείκτες αναφοράς (Κείμενο που παρουσιάζει ενδιαφέρον για τον ΕΟΧ )

19.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 313/6
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2016/2021 ΤΗΣ ΕΠΙΤΡΟΠΉΣ
   της 2ας Ιουνίου 2016
   για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου για τις αγορές χρηματοπιστωτικών μέσων όσον αφορά ρυθμιστικά τεχνικά πρότυπα για την πρόσβαση σχετικά με δείκτες αναφοράς
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 37 παράγραφος 4 τρίτο εδάφιο,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 600/2014 προβλέπει τη μη διακριτική πρόσβαση για εκκαθάριση και διαπραγμάτευση μεταξύ κεντρικών αντισυμβαλλόμενων (CCP) και τόπων διαπραγμάτευσης, καθώς και την πρόσβαση σε άδειες χρήσης και πληροφορίες σχετικά με δείκτες αναφοράς που χρησιμοποιούνται για τον προσδιορισμό της αξίας ορισμένων χρηματοπιστωτικών μέσων για σκοπούς διαπραγμάτευσης και εκκαθάρισης. Δεδομένης της ποικιλίας δεικτών αναφοράς, οι πληροφορίες τις οποίες χρειάζονται οι CCP και οι τόποι διαπραγμάτευσης για σκοπούς εκκαθάρισης ή διαπραγμάτευσης μπορεί να διαφέρουν, ανάλογα με μια σειρά παραγόντων, συμπεριλαμβανομένου του σχετικού χρηματοπιστωτικού μέσου που τελεί υπό διαπραγμάτευση ή εκκαθάριση και του τύπου δείκτη αναφοράς στον οποίο αναφέρεται το χρηματοπιστωτικό μέσο. Επομένως, οι CCP και οι τόποι διαπραγμάτευσης θα πρέπει να μπορούν να ζητούν πρόσβαση σε οποιαδήποτε πληροφορία, εφόσον απαιτείται για σκοπούς εκκαθάρισης ή διαπραγμάτευσης.
            
         
               (2)
            
            
               Η ποικιλομορφία δεικτών αναφοράς και οι διάφορες χρήσεις που προσδιορίζονται καθιστούν ακατάλληλη την ενιαία προσέγγιση και τον υψηλό βαθμό εναρμόνισης του περιεχομένου των συμφωνιών παροχής άδειας χρήσης. Ο περιορισμός των προϋποθέσεων υπό τις οποίες χορηγείται πρόσβαση, βάσει προκαθορισμένων και εξαντλητικών όρων, μπορεί, επομένως, να έχει αρνητικές επιπτώσεις για όλα τα μέρη.
            
         
               (3)
            
            
               Ένα πρόσωπο με δικαιώματα ιδιοκτησίας επί ενός δείκτη αναφοράς θα πρέπει να μπορεί να θέσει διαφορετικές προϋποθέσεις για διαφορετικές κατηγορίες CCP και τόπων διαπραγμάτευσης όσον αφορά την πρόσβαση στον δείκτη αναφοράς του, μόνον όταν αυτό δικαιολογείται αντικειμενικά, όπως όταν σχετίζεται με την ποσότητα, τον σκοπό ή το πεδίο της ζητούμενης χρήσης και εφαρμόζεται με αναλογικό τρόπο. Οι διαφορετικές κατηγορίες και τα κριτήρια που προσδιορίζουν τις διάφορες κατηγορίες CCP και τόπων διαπραγμάτευσης θα πρέπει να δημοσιοποιούνται.
            
         
               (4)
            
            
               Ο τρόπος με τον οποίο ένας δείκτης αναφοράς αξιολογείται ως νέος ή παλαιός θα διαφέρει κατά περίπτωση. Το πρόσωπο με δικαιώματα ιδιοκτησίας επί ενός δείκτη αναφοράς θα πρέπει, επομένως, να επιδεικνύει με ποιον τρόπο ο εν λόγω δείκτης αναφοράς θεωρείται νέος, εφόσον αυτό επικαλείται ως λόγος άρνησης της άμεσης πρόσβασης. Κάθε αξιολόγηση δηλωμένου νέου δείκτη αναφοράς θα πρέπει να λαμβάνει υπόψη έναν συνδυασμό διαφόρων παραγόντων και τις αντίστοιχες σταθμίσεις τους, και να μη βασίζεται σε έναν μόνο παράγοντα για την εκτίμηση του κατά πόσον ένας δείκτης αναφοράς πληροί τα κριτήρια που καθορίζονται στον κανονισμό (ΕΕ) αριθ. 600/2014.
            
         
               (5)
            
            
               Μολονότι οι τιμές δύο δεικτών αναφοράς μπορεί να σχετίζονται σε μεγάλο βαθμό, ιδίως βραχυπρόθεσμα, οι συνθέσεις ή η μεθοδολογία τους μπορεί να παρουσιάζει θεμελιώδεις διαφορές. Ο μακροπρόθεσμος συσχετισμός και οι ομοιότητες στη σύνθεση και τη μεθοδολογία κάθε δείκτη αναφοράς θα πρέπει, επομένως, να λαμβάνονται υπόψη πριν αξιολογηθεί αν ένας δείκτης αναφοράς θεωρείται νέος ή όχι. Λαμβάνοντας υπόψη την ετερογένεια των δεικτών αναφοράς, καθώς και τους παράγοντες που καθορίζονται στον παρόντα κανονισμό, ένα πρόσωπο με δικαιώματα ιδιοκτησίας επί ενός δείκτη αναφοράς θα πρέπει επίσης να λαμβάνει υπόψη επιπρόσθετους παράγοντες, καθώς και πρότυπα που χρησιμοποιούνται και αφορούν ειδικά τον τύπο του εκάστοτε δείκτη αναφοράς. Για τους δείκτες αναφοράς για βασικά εμπορεύματα, θα πρέπει να εκτιμηθούν και άλλοι παράγοντες, όπως το αν οι σχετικοί δείκτες αναφοράς βασίζονται σε διαφορετικά υποκείμενα βασικά εμπορεύματα και διαφορετικές τοποθεσίες παράδοσης.
            
         
               (6)
            
            
               Νέες σειρές δεικτών αναφοράς εκδίδονται σε περιοδική βάση, όπως οι δείκτες αναφοράς συμβολαίων ανταλλαγής πιστωτικής αθέτησης. Σε αυτές τις περιπτώσεις, ο νεοεμφανιζόμενος δείκτης αναφοράς αποτελεί συνέχεια της προηγούμενης σειράς και, επομένως, δεν θα πρέπει να θεωρείται νέος δείκτης αναφοράς.
            
         
               (7)
            
            
               Για λόγους συνέπειας και προκειμένου να διασφαλιστεί η ομαλή λειτουργία των χρηματοπιστωτικών αγορών, είναι αναγκαίο οι διατάξεις που προβλέπονται στον παρόντα κανονισμό και εκείνες που προβλέπονται στον κανονισμό (ΕΕ) αριθ. 600/2014 να εφαρμόζονται από την ίδια ημερομηνία.
            
         
               (8)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών (ΕΑΚΑΑ) στην Επιτροπή.
            
         
               (9)
            
            
               Η ΕΑΚΑΑ διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού σχετικού κόστους/οφέλους και ζήτησε τη γνώμη της ομάδας συμφεροντούχων κινητών αξιών και αγορών, που συστάθηκε σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Πληροφορίες προς διάθεση σε CCP και τόπους διαπραγμάτευσης
   1.   Ένα πρόσωπο με δικαιώματα ιδιοκτησίας επί ενός δείκτη αναφοράς θέτει, κατόπιν αιτήματος, στη διάθεση κεντρικών αντισυμβαλλομένων (CCP) και τόπων διαπραγμάτευσης τις πληροφορίες που απαιτούνται για την εκτέλεση των λειτουργιών εκκαθάρισης ή διαπραγμάτευσης, όπως αρμόζει για τον συγκεκριμένο τύπο δείκτη αναφοράς στον οποίο ζητείται πρόσβαση και για το σχετικό χρηματοπιστωτικό μέσο που τελεί υπό διαπραγμάτευση ή εκκαθάριση.
   2.   Στο αίτημά του, ένας CCP ή τόπος διαπραγμάτευσης εξηγεί για ποιον λόγο είναι απαραίτητες οι εν λόγω πληροφορίες για σκοπούς εκκαθάρισης ή διαπραγμάτευσης.
   3.   Για τους σκοπούς της παραγράφου 1, οι σχετικές λειτουργίες διαπραγμάτευσης και εκκαθάρισης περιλαμβάνουν τουλάχιστον τα εξής:
   
               α)
            
            
               για τόπο διαπραγμάτευσης:
               
                           i)
                        
                        
                           την αρχική αξιολόγηση των χαρακτηριστικών του δείκτη αναφοράς·
                        
                     
                           ii)
                        
                        
                           τη διάθεση στην αγορά του σχετικού προϊόντος·
                        
                     
                           iii)
                        
                        
                           τη στήριξη της διαδικασίας διαμόρφωσης τιμής για τις συμβάσεις που έχουν εισαχθεί ή εισάγονται προς διαπραγμάτευση·
                        
                     
                           iv)
                        
                        
                           τις συνεχιζόμενες δραστηριότητες εποπτείας της αγοράς·
                        
                     
         
               β)
            
            
               για CCP:
               
                           i)
                        
                        
                           κατάλληλη διαχείριση κινδύνου των σχετικών ανοικτών θέσεων σε χρηματιστηριακά παράγωγα, συμπεριλαμβανομένου του συμψηφισμού·
                        
                     
                           ii)
                        
                        
                           συμμόρφωση με σχετικές υποχρεώσεις που καθορίζονται στον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (3).
                        
                     
         4.   Οι σχετικές πληροφορίες όσον αφορά τις ροές τιμών και δεδομένων που αναφέρονται στο άρθρο 37 παράγραφος 1 στοιχείο α) του κανονισμού (ΕΕ) αριθ. 600/2014 περιλαμβάνουν τουλάχιστον τα εξής:
   
               α)
            
            
               ροή των τιμών του δείκτη αναφοράς·
            
         
               β)
            
            
               άμεση κοινοποίηση κάθε ανακρίβειας στον υπολογισμό των τιμών του δείκτη αναφοράς και των επικαιροποιημένων ή διορθωμένων τιμών του δείκτη αναφοράς·
            
         
               γ)
            
            
               ιστορικές τιμές δεικτών αναφοράς, όταν το πρόσωπο που κατέχει δικαιώματα ιδιοκτησίας επί του δείκτη αναφοράς διατηρεί αυτού του είδους τις πληροφορίες.
            
         5.   Όσον αφορά τη σύνθεση, τη μεθοδολογία και την τιμολόγηση, οι παρεχόμενες πληροφορίες επιτρέπουν στους CCP και τους τόπους διαπραγμάτευσης να κατανοήσουν τον τρόπο με τον οποίο δημιουργείται κάθε τιμή δείκτη αναφοράς, καθώς και τη μεθοδολογία που χρησιμοποιείται για τη διαμόρφωση των τιμών των δεικτών αναφοράς. Οι σχετικές πληροφορίες όσον αφορά τη σύνθεση, τη μεθοδολογία και την τιμολόγηση περιλαμβάνουν τουλάχιστον τα εξής:
   
               α)
            
            
               τους ορισμούς όλων των βασικών όρων που χρησιμοποιούνται σε σχέση με τον δείκτη αναφοράς·
            
         
               β)
            
            
               το σκεπτικό για την υιοθέτηση μιας μεθοδολογίας και των διαδικασιών για την επανεξέταση και την έγκρισή της·
            
         
               γ)
            
            
               τα κριτήρια και τις διαδικασίες που χρησιμοποιούνται για τον καθορισμό του δείκτη αναφοράς, συμπεριλαμβανομένης της περιγραφής των εισερχόμενων δεδομένων, της προτεραιότητας που δίνεται στους διαφόρους τύπους εισερχόμενων δεδομένων, της χρήσης μοντέλων ή μεθόδων παρέκτασης και διαδικασιών εξισορρόπησης των συνιστωσών του δείκτη αναφοράς·
            
         
               δ)
            
            
               τους ελέγχους και τους κανόνες που διέπουν οποιαδήποτε άσκηση διακριτικής ευχέρειας ή κρίσης, ώστε να διασφαλίζεται συνέπεια στη χρήση αυτής της διακριτικής ευχέρειας ή κρίσης·
            
         
               ε)
            
            
               τις διαδικασίες που διέπουν τον προσδιορισμό των δεικτών αναφοράς, σε περιόδους πίεσης ή περιόδους κατά τις οποίες οι πηγές των δεδομένων συναλλαγών ενδέχεται να είναι ανεπαρκείς, ανακριβείς ή αναξιόπιστες, και τους δυνητικούς περιορισμούς του δείκτη αναφοράς στις περιόδους αυτές·
            
         
               στ)
            
            
               τις ώρες κατά τις οποίες υπολογίζεται ο δείκτης αναφοράς·
            
         
               ζ)
            
            
               τις διαδικασίες που διέπουν τη μεθοδολογία εξισορρόπησης του δείκτη αναφοράς και τις προκύπτουσες σταθμίσεις των συνιστωσών του δείκτη αναφοράς·
            
         
               η)
            
            
               τις διαδικασίες αντιμετώπισης σφαλμάτων στα εισερχόμενα δεδομένα ή στον καθορισμό του δείκτη αναφοράς, μεταξύ άλλων στην περίπτωση που ενδεχομένως να απαιτείται εκ νέου καθορισμός του δείκτη αναφοράς·
            
         
               θ)
            
            
               πληροφορίες σχετικά με τη συχνότητα τυχόν εσωτερικών ελέγχων και εγκρίσεων της σύνθεσης και της μεθοδολογίας και, κατά περίπτωση, πληροφορίες σχετικά με τις διαδικασίες και τη συχνότητα διενέργειας εξωτερικών ελέγχων σχετικά με τη σύνθεση και τη μεθοδολογία.
            
         Άρθρο 2
   Γενικές προϋποθέσεις για τις πληροφορίες που καθίστανται διαθέσιμες μέσω άδειας χρήσης, οι οποίες παρέχονται στους CCP και τους τόπους διαπραγμάτευσης
   1.   Ένα πρόσωπο με δικαιώματα ιδιοκτησίας επί ενός δείκτη αναφοράς καθιστά διαθέσιμες, χωρίς αδικαιολόγητη καθυστέρηση, όλες τις σχετικές πληροφορίες που αναφέρονται στο άρθρο 1, τις οποίες ζητούν οι CCP και οι τόποι διαπραγμάτευσης μέσω άδειας χρήσης, είτε σε εφάπαξ βάση, συμπεριλαμβανομένων τροποποιήσεων σε πληροφορίες που είχαν παρασχεθεί στο παρελθόν, είτε σε συνεχή ή περιοδική βάση, ανάλογα με τον τύπο των σχετικών πληροφοριών.
   2.   Ένα πρόσωπο με δικαιώματα ιδιοκτησίας επί ενός δείκτη αναφοράς παρέχει όλες τις σχετικές πληροφορίες που αναφέρονται στο άρθρο 1, σε όλους τους CCP και τους τόπους διαπραγμάτευσης μέσω άδειας χρήσης με τα ίδια χρονικά πλαίσια και υπό τους ίδιους όρους, εκτός εάν μπορούν να δικαιολογηθούν αντικειμενικά διαφορετικές συνθήκες.
   3.   Οι απαιτήσεις των παραγράφων 1 και 2 δεν ισχύουν εάν, και για όσο χρονικό διάστημα, ένα πρόσωπο με δικαιώματα ιδιοκτησίας επί ενός δείκτη αναφοράς μπορεί να αποδείξει ότι ορισμένες πληροφορίες είναι δημοσιευμένες ή διαθέσιμες μέσω άλλων εμπορικών μέσων σε CCP και τόπους διαπραγμάτευσης, εάν αυτές οι πληροφορίες είναι αξιόπιστες και έγκαιρες.
   Άρθρο 3
   Διαφοροποίηση και απαγόρευση των διακρίσεων
   1.   Όταν ένα πρόσωπο με δικαιώματα ιδιοκτησίας επί ενός δείκτη αναφοράς θέσει, σύμφωνα με το άρθρο 37 παράγραφος 1 του κανονισμού (ΕΕ) αριθ. 600/2014, διαφορετικούς όρους, μεταξύ άλλων χρεώσεις και τους όρους πληρωμής τους, οι εν λόγω όροι ισχύουν κατά τρόπο συγκεκριμένο για κάθε κατηγορία κατόχων άδειας χρήσης.
   2.   Ένα πρόσωπο με δικαιώματα ιδιοκτησίας επί ενός δείκτη αναφοράς ορίζει τα ίδια δικαιώματα και υποχρεώσεις για τους κατόχους άδειας χρήσης που εμπίπτουν στην ίδια κατηγορία.
   3.   Ένα πρόσωπο με δικαιώματα ιδιοκτησίας επί ενός δείκτη αναφοράς δημοσιοποιεί τα κριτήρια που προσδιορίζουν τις διάφορες κατηγορίες κατόχων άδειας χρήσης.
   4.   Ένα πρόσωπο με δικαιώματα ιδιοκτησίας επί ενός δείκτη αναφοράς παρέχει, κατόπιν αιτήματος, σε οποιονδήποτε CCP ή τόπο διαπραγμάτευσης, δωρεάν τους όρους που ισχύουν για την κατηγορία στην οποία εμπίπτει ο εν λόγω CCP ή τόπος διαπραγμάτευσης.
   5.   Ένα πρόσωπο με δικαιώματα ιδιοκτησίας επί ενός δείκτη αναφοράς θέτει στη διάθεση όλων των κατόχων άδειας χρήσης που εμπίπτουν στην ίδια κατηγορία κάθε προσθήκη ή τροποποίηση των όρων των συμφωνιών παραχώρησης άδειας που έχουν συμφωνηθεί με κάτοχο άδειας στην εν λόγω κατηγορία υπό τους ίδιους όρους.
   Άρθρο 4
   Άλλες προϋποθέσεις υπό τις οποίες χορηγείται πρόσβαση
   1.   Ένα πρόσωπο με δικαιώματα ιδιοκτησίας επί ενός δείκτη αναφοράς καθορίζει τους όρους για τις συμφωνίες παραχώρησης άδειας χρήσης και τους καθιστά διαθέσιμους σε CCP και τόπους διαπραγμάτευσης, κατόπιν αιτήματος και δωρεάν. Στους όρους αυτούς περιλαμβάνονται τα ακόλουθα:
   
               α)
            
            
               το πεδίο χρήσης και το περιεχόμενο των πληροφοριών για κάθε χρήση στο πλαίσιο των συμφωνιών παραχώρησης άδειας χρήσης, προσδιορίζοντας σαφώς σε κάθε περίπτωση τις εμπιστευτικές πληροφορίες·
            
         
               β)
            
            
               οι όροι αναδιανομής, εφόσον επιτρέπεται, των πληροφοριών από τους CCP και τους τόπους διαπραγμάτευσης·
            
         
               γ)
            
            
               οι τεχνικές απαιτήσεις για την παροχή της υπηρεσίας·
            
         
               δ)
            
            
               οι χρεώσεις και οι όροι πληρωμής τους·
            
         
               ε)
            
            
               οι προϋποθέσεις υπό τις οποίες λήγει η συμφωνία, λαμβάνοντας υπόψη τη διάρκεια ζωής των χρηματοπιστωτικών μέσων που αναφέρονται στον δείκτη αναφοράς·
            
         
               στ)
            
            
               οι περιστάσεις έκτακτης ανάγκης και τα σχετικά μέτρα για τη ρύθμιση της συνέχειας, των μεταβατικών περιόδων και της διακοπής της υπηρεσίας, κατά τη διάρκεια μιας περιόδου έκτακτης ανάγκης, τα οποία:
               
                           i)
                        
                        
                           επιτρέπουν τη λήξη με ομαλό τρόπο·
                        
                     
                           ii)
                        
                        
                           διασφαλίζουν ότι η λήξη δεν ενεργοποιείται από ήσσονος σημασίας παραβάσεις της σύμβασης και ότι παρέχεται στο ενδιαφερόμενο μέρος εύλογος χρόνος για την αποκατάσταση τυχόν παράβασης η οποία δεν συνεπάγεται την άμεση λήξη·
                        
                     
         
               ζ)
            
            
               το εφαρμοστέο δίκαιο και ο επιμερισμός υποχρεώσεων.
            
         2.   Η συμφωνία παραχώρησης άδειας χρήσης απαιτεί από τους CCP, τους τόπους διαπραγμάτευσης και τα πρόσωπα με δικαιώματα ιδιοκτησίας επί ενός δείκτη αναφοράς να καθιερώνουν επαρκείς πολιτικές, διαδικασίες και συστήματα τα οποία διασφαλίζουν τα εξής:
   
               α)
            
            
               την παροχή της υπηρεσίας χωρίς αδικαιολόγητη καθυστέρηση, σύμφωνα με ένα προκαθορισμένο χρονοδιάγραμμα·
            
         
               β)
            
            
               την επικαιροποίηση όλων των πληροφοριών που παρέχονται από τα μέρη καθ' όλη τη διάρκεια του καθεστώτος πρόσβασης, συμπεριλαμβανομένων πληροφοριών που θα μπορούσαν να επηρεάσουν τη φήμη·
            
         
               γ)
            
            
               την ύπαρξη διαύλου επικοινωνίας μεταξύ των μερών ο οποίος είναι έγκαιρος, αξιόπιστος και ασφαλής κατά τη διάρκεια ισχύος της συμφωνίας παραχώρησης άδειας χρήσης·
            
         
               δ)
            
            
               την παροχή συμβουλών, όποτε τυχόν αλλαγή στις λειτουργίες οποιασδήποτε οντότητας ενδέχεται να επηρεάσει ουσιαστικά τη συμφωνία παραχώρησης άδειας χρήσης ή τους κινδύνους στους οποίους εκτίθεται η άλλη οντότητα, και ειδοποίηση, εντός εύλογου διαστήματος, πριν από την εφαρμογή οποιασδήποτε αλλαγής στις λειτουργίες οποιασδήποτε οντότητας·
            
         
               ε)
            
            
               την παροχή πληροφοριών και των σχετικών οδηγιών για μετάδοση και χρήση τους, μέσω των συμφωνημένων τεχνικών μέσων·
            
         
               στ)
            
            
               την παροχή επικαιροποιημένων πληροφοριών σε πρόσωπα με δικαιώματα ιδιοκτησίας επί ενός δείκτη αναφοράς, σε σχέση με την αναδιανομή, εφόσον επιτρέπεται, πληροφοριών σε εκκαθαριστικά μέλη των CCP και σε μέλη ή συμμετέχοντες σε τόπους διαπραγμάτευσης·
            
         
               ζ)
            
            
               ότι η επίλυση διαφορών και η λήξη της συμφωνίας προκύπτει με ομαλό τρόπο, σύμφωνα με τις προσδιορισθείσες συνθήκες.
            
         Άρθρο 5
   Πρότυπα που καθορίζουν πώς μπορεί να αποδειχθεί ότι ένας δείκτης αναφοράς είναι νέος
   1.   Όταν ένα πρόσωπο με δικαιώματα ιδιοκτησίας επί ενός δείκτη αναφοράς προσδιορίζει αν ένας νέος δείκτης αναφοράς πληροί τα κριτήρια που καθορίζονται στο άρθρο 37 παράγραφος 2 στοιχεία α) και β) του κανονισμού (ΕΕ) αριθ. 600/2014, λαμβάνει υπόψη τα ακόλουθα πρότυπα:
   
               α)
            
            
               αν οι συμβάσεις που βασίζονται στον πλέον πρόσφατο δείκτη αναφοράς δεν είναι κατάλληλες για συμψηφισμό ούτε ουσιαστική αντιστάθμιση με συμβάσεις που βασίζονται στον σχετικό υφιστάμενο δείκτη αναφοράς, από CCP·
            
         
               β)
            
            
               αν οι περιφέρειες και οι βιομηχανικοί κλάδοι που καλύπτονται από τους σχετικούς δείκτες αναφοράς δεν είναι οι ίδιοι, ή παρόμοιοι·
            
         
               γ)
            
            
               αν οι τιμές των σχετικών δεικτών αναφοράς δεν έχουν μεγάλη συνάφεια μεταξύ τους·
            
         
               δ)
            
            
               αν η σύνθεση των σχετικών δεικτών αναφοράς, λαμβάνοντας υπόψη τον αριθμό των συνιστωσών, των πραγματικών συνιστωσών, των τιμών τους και των σταθμίσεών τους, δεν είναι η ίδια ή παρόμοια·
            
         
               ε)
            
            
               αν οι μεθοδολογίες κάθε σχετικού δείκτη αναφοράς δεν είναι οι ίδιες ή παρόμοιες.
            
         2.   Για τους δείκτες αναφοράς για βασικά εμπορεύματα, επιπροσθέτως των προτύπων που καθορίζονται στην παράγραφο 1, λαμβάνονται επίσης υπόψη τα ακόλουθα πρότυπα:
   
               α)
            
            
               αν οι σχετικοί δείκτες αναφοράς δεν βασίζονται στα ίδια υποκείμενα βασικά εμπορεύματα·
            
         
               β)
            
            
               αν οι τόποι παράδοσης των υποκείμενων βασικών εμπορευμάτων δεν είναι οι ίδιοι.
            
         3.   Επιπροσθέτως των προτύπων που καθορίζονται στις παραγράφους 1 και 2, ένα πρόσωπο με δικαιώματα ιδιοκτησίας επί ενός δείκτη αναφοράς λαμβάνει υπόψη επιπλέον πρότυπα που χρησιμοποιούνται και αφορούν ειδικά τους τύπους δεικτών αναφοράς υπό αξιολόγηση, κατά περίπτωση.
   4.   Μια σειρά δεικτών αναφοράς νέας έκδοσης δεν συνιστά νέο δείκτη αναφοράς.
   Άρθρο 6
   Έναρξη ισχύος και εφαρμογή
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την ημερομηνία που αναφέρεται στο άρθρο 55 τέταρτο εδάφιο του κανονισμού (ΕΕ) αριθ. 600/2014.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Ιουνίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 173 της 12.6.2014, σ. 84.
   
      (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ της Επιτροπής (ΕΕ L 331 της 15.12.2010, σ. 84).
   
      (3)  Κανονισμός (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (ΕΕ L 201 της 27.7.2012, σ. 1).